Bultrugwalvis spoel by Seepunt uitDie bultrugwalvis wat op die rotse by Seepunt uitgespoel het. (Foto: Verskaf) ŉ Dooie bultrugwalvis van sowat 8 m lank het Donderdagoggend by Seepunt uitgespoel. Die karkas van die walvis het op die rotse uitgespoel en volgens die Kaapse metro se kusbestuursdepartement is die oorsaak van die walvis se dood nog nie bekend nie. Volgens die departement is dit egter nie ŉ ongewone gebeurtenis nie aangesien daar tans baie bultrugwalvisse langs die kuslyn is en dit algemeen is dat een of twee dooie walvisse uitspoel wanneer daar so baie is. Daar sal gepoog word om die karkas Vrydag te verwyder. Om dit egter met ŉ vaartuig van die rotse af te sleep, moet daar vir hoogwater gewag word. Indien die operasie suksesvol is, sal die span die karkas na die Oceana-motorbootklub sleep waar dit op ŉ vragmotor gelaai en verwyder sal word.